b'\n_START_ARTICLE_\nStojan Sancin\n_START_SECTION_\n\xc5\xbdivljenje\n_START_PARAGRAPH_\nO\xc4\x8de Carlo je bil kovinostrugar iz \xc5\xa0kednja, mati Dorka, rojena \xc5\xbduljan pa je bila \xc5\xa1ivilja iz Ricmanj; poleg Stojana se jima je rodila \xc5\xa1e h\xc4\x8di Tatjana._NEWLINE_Po osnovni \xc5\xa1oli v Ricmanjih in ni\xc5\xbeji ter vi\xc5\xa1ji srednji \xc5\xa1oli v Trstu ter \xc5\xa1tudiju kemije na Univerzi v Trstu je diplomiral leta 1970. Leta 1975 se je v pedago\xc5\xa1ki kemiji izpopolnjeval na Fakulteti za naravoslovje in tehnologijo Univerze v Ljubljani. Matematiko je pou\xc4\x8deval na ni\xc5\xbejih srednjih \xc5\xa1olah v Tr\xc5\xbea\xc5\xa1ki pokrajini: v Nabre\xc5\xbeini, na Ob\xc4\x8dinah in v Dolini, do upokojitve. 20 let, od 1975 naprej, je bil odbornik Ob\xc4\x8dine Dolina. Ukvarjal se je tudi s tekom na srednje proge, leta 1963 je bil v tem \xc5\xa1portu mladinski prvak de\xc5\xbeele Furlanija - Julijska krajina - na 1.200 m je dosegel \xc4\x8das 3:20,8.\n_START_SECTION_\nJamarstvo\n_START_PARAGRAPH_\nPrva jama, ki jo je obiskal pri desetih letih, je bila Jama netopirjev ob \xc5\xbeeleznici Trst - Kozina. Leta 1963 se je pri izbiri med atletiko in jamarstvom odlo\xc4\x8dil za slednje. Slovensko planinsko dru\xc5\xa1tvo Trst, ustanovljeno leta 1904, se je ob\xc4\x8dasno ukvarjalo tudi z jamarstvom, leta 1979 pa sta Sancin in Claudio Bratos ustanovila Jamarski odsek, JOSPD Trst. Osnovno podro\xc4\x8dje Sancinovega jamarskega delovanja je bil kra\xc5\xa1ki svet, od Jadranskega morja do Julijskih Alp.\n_START_SECTION_\nPriznanja\n_START_PARAGRAPH_\nLeta 2018 je prejel Zlati znak Jamarske zveze Slovenije, najvi\xc5\xa1je jamarsko priznanje.'